ԲՀԿ ավագանու ցուցակը գլխավորող Նաիրա Զոհրաբյանն էլ հիշեցրեց`իրենք քանիցս են հայտարարել, որ «մարտի 1-ի» հետ կապված մտահոգություններ ԲՀԿ-ն, Գագիկ Ծառուկյանը`չունեն: Ավելին, իրենց համարում ենք «մարտի 1-ի» բացահայտման առաջի շահառուներից մեկը եւ մշտապես «կողմ» են քվեարկել այդ իրադարձությունների բացահայտման բոլոր նախաձեռնություններին: «Այո, պետք է բացահայտվեն, բոլոր պատասխանատուները պետք է պատժվեն: Անընդհատ էժանագին տեխնոլոգիաների մեջ փորձ է արվում շրջանառել, որ ահա Ռոբերտ Քոչարյանը կամ չգիտեմ ով, ԲՀԿ-ի միջոցով գալու է իշխանության: Ամենայն պատասխանատվությամբ հայտարարում եմ՝ ԲՀԿ-ի միջոցով, կողքով, հարակից, կից որեւէ նախկին պաշտոնյա, նախկին քաղաքական ուժ չի գալու իշխանության: ԲՀԿ-ն մենք ենք, Գագիկ Ծառուկյանն է, մեր թիմն է եւ մեր ծրագրերը: 15 տարի է, հենց գալիս է ընտրարշավը ասում են՝ ժողովուրդ մի հատ նայեք ԲՀԿ-ի հետեւից ո՞ւմ ականջներն են երեւում եւ ամեն անգամ մենք տեսնում ենք, որ ԲՀԿ-ի հետեւում որեւէ մեկը չկա, բացի մեր թիմից»: